PARLAMENTUL ROMÂNIEI



	Comisia pentru agricultură, silvicultură, industrie alimentară şi servicii specifice
	                                           Bucureşti, 15.06.2011
                                           Nr. 24/407


Către,

Comisia pentru industrii şi servicii
AVIZ

asupra proiectului de Lege privind promovarea producerii şi utilizării biocarburanţilor şi a altor carburanţi regenerabili pentru transport

În conformitate cu prevederile art.95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată spre dezbatere şi avizare cu proiectul de Lege privind promovarea producerii şi utilizării biocarburanţilor şi a altor carburanţi regenerabili pentru transport,  transmis cu adresa nr. PL.x 388 din 7 iunie 2011  şi înregistrat sub nr.24/397/08.06.2011.


Potrivit prevederilor art.75 din Constituţia României, republicată, şi ale art.92 alin.(9) pct.1 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.


Consiliul Legislativ, cu avizul nr.258/10.03.2010, a avizat favorabil proiectul de lege sus menţionat.

Potrivit prevederilor art.61 din Regulamentul Camerei Deputaţilor, republicat, Comisia a dezbătut proiectul de lege sus menţionat, în şedinţa din 15 iunie 2011. 

Faţă de cele de mai sus, membrii comisiei au hotărât în unanimitate  avizarea favorabilă a proiectului de Lege privind promovarea producerii şi utilizării biocarburanţilor şi a altor carburanţi regenerabili pentru transport, cu amendamentele anexate.

În raport cu obiectul şi conţinutul său, proiectul de lege face parte din categoria legilor ordinare.

           PREŞEDINTE, 


                       SECRETAR,

    Dr. ing. Stelian FUIA

                                Vasile MOCANU
Expert, Gheorghe Adrian GOŢA      








     ANEXĂ

AMENDAMENTE 

asupra Proiectului de Lege privind promovarea producerii şi utilizării biocarburanţilor şi a altor carburanţi regenerabili pentru transport
(PL.x 388/2011)

1. La articolul 4, litera g) a alineatului (1) va avea următorul cuprins: 

„g) deţinătorii de flote captive precum şi fermierii pot folosi biocarburanţi în amestec cu benzina sau motorina în proporţie de la 1% până la 100% pe propria răspundere;”

2. La articolul 4, litera h) a alineatului (1) se elimină.

3. La articolul 5, alineatul (3) va avea următorul cuprins: 

„(3) Biocarburanţi şi biolichidele produse din deşeuri şi reziduuri, altele decât reziduurile din agricultură, acvacultură, pescării şi silvicultură, trebuie să îndeplinească criteriile prevăzute la art.4 alin.(6) lit. a).”

4. La articolul 7, alineatul (2) va avea următorul cuprins: 


„(2) Cantităţile maxime anuale de biocarburanţi ce vor fi puse pe piaţă sunt stabilite pentru  2012, 2013 şi 2014 prin ordin al ministrului economiei, comerţului şi mediului de afaceri.”

5. La articolul 8, alineatul (6) va avea următorul cuprins: 

„(6) Comisia prevăzută la alin.(5) este alcătuita din câte un reprezentant al Ministerului Economiei, Comerţului şi Mediului de Afaceri, Ministerului Mediului şi Pădurilor, Ministerului Agriculturii şi Dezvoltării Rurale, Ministerului Finanţelor Publice, precum şi un reprezentant al Asociaţiei Producătorilor de Biocombustibili.

6. La articolul 10, literele a) şi e) ale alineatului (1) şi alineatul (7) vor avea următorul cuprins: 

„a) cantităţile de biocombustibil derivate din producţia agricolă endogenă, conform prevederilor cuprinse în anexa nr.3;

   ………………………………………………………………

e) biocarburanţi a căror furnizare este susţinută prin contracte până la sfârşitul anului 2014, exclusiv cantităţile prevăzute la lit.a), b), c) şi d).

……………………………………………………………………..

(7) Dacă, în decursul perioadei de alocare 2011-2014, se constată un necesar suplimentar de biocarburanţi, substituiţi ai motorinei şi benzinei, deficitul va fi alocat proporţional cu alocările obţinute, operatorilor economici ce au obţinut alocări, dar nu mai mult de capacitatea instalată, existentă în acel moment şi cu acceptul producătorilor economici.”

            7. La articolul 11, alineatul (2) va avea următorul cuprins: 


„(2) Suma garanţiei este de 0,5% din suma maximă de care operatorul economic poate beneficia ca suport financiar, în condiţiile legi, pentru cantitatea alocată pentru un an calendaristic, respectiv din nivelul accizei aferente cantităţii alocate.”


8. La articolul 16, alineatele (1), (3) şi (5) vor avea următorul cuprins: 


„Art.16. – (1) Nerespectarea prevederilor art. 13 alin. (3) constituie contravenţie şi se sancţionează cu amenda de la 7.500 lei la 15.000 lei.

            ………………………………………………………………………


(3) Nerespectarea art. 4 alin. (6) constituie contravenţie şi se sancţionează cu amenda calculată conform formulei de la alin (2), pentru fiecare procent de biocarburant  neconform, sau proporţional cu procentul de biocarburant neconform pus pe piaţă, precum şi prin anularea dreptului de punere pe piaţă a operatorului economic şi/sau operatorului economic  responsabil de producerea şi punerea pe piaţă în cadrul cotelor alocate, a biocarburantului neconform.

         …………………………………………………………………………

(5) Aplicarea sancţiunilor prevăzute la alin. (1)-(3) se face de către personalul împuternicit de Ministerul Economiei, Comerţului şi Mediului de Afaceri, pe baza rapoartelor de constatare ale organismelor recunoscute de Ministerul Economiei, Comerţului şi Mediului de Afaceri, care efectuează activitatea de eşantionare pentru benzină şi motorină, precum şi de către alte entităţi desemnate de către Ministerul Economiei, Comerţului şi Mediului de Afaceri.”.






Autor, 




 Deputat PD-L – Stelian Fuia 

